CELEX: C2004/168/22
Language: el
Date: 2004-06-26 00:00:00
Title: Υπόθεση Τ-157/04: Προσφυγή του Joël De Bry κατά της Επιτροπής των Ευρωπαϊκών Κοινοτήτων που ασκήθηκε στις 22 Απριλίου 2004

26.6.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 168/12
            
         Προσφυγή του Joël De Bry κατά της Επιτροπής των Ευρωπαϊκών Κοινοτήτων που ασκήθηκε στις 22 Απριλίου 2004
   (Υπόθεση Τ-157/04)
   (2004/C 168/22)
   Γλώσσα της διαδικασίας: η γαλλική
   Ο Joël De Bry, κάτοικος Woluwe-St-Lambert (Βέλγιο), εκπροσωπούμενος από τους δικηγόρους Sébastien Orlandi, Albert Coolen, Jean-Noël Louis και Etienne Marchal, με τόπο επιδόσεων στο Λουξεμβούργο, άσκησε στις 22 Απριλίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση για την κατάρτιση της εκθέσεως υπηρεσιακής του εξελίξεως για την περίοδο από την 1η Ιουλίου 2002 μέχρι τις 31 Δεκεμβρίου 2002,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Προς στήριξη της προσφυγής του, ο προσφεύγων ισχυρίζεται πρώτα ότι αξιολογήθηκε από εκτιμητή που είχε τον ίδιο βαθμό με αυτόν και τον ανταγωνίζονταν για μια προαγωγή. Κατά τον προσφεύγοντα, το γεγονός αυτό δημιουργεί σύγκρουση συμφερόντων με τον εκτιμητή του. Ο τελευταίος, κατά παράβαση του άρθρου 14 του Κανονισμού Υπηρεσιακής Καταστάσεως, δεν ενημέρωσε περί αυτού την αρμόδια για τους διορισμούς αρχή.
   Στη συνέχεια, ο προσφεύγων ισχυρίζεται ότι δεν υπάρχει συνοχή μεταξύ των εκτιμήσεων της προσβαλλομένης εκθέσεως και των βαθμών που του δόθηκαν. Προβάλλει επίσης παράβαση της υποχρεώσεως αιτιολογήσεως καθώς και προσβολή των δικαιωμάτων άμυνας, σχετικά με μια παρατήρηση του αναβαθμολογητή ως προς τη φερόμενη μη τήρηση του κανονικού ωραρίου από τον προσφεύγοντα.